For mange kan et arbejde hos Gældsstyrelsen måske lyde som et arbejde på øretævernes holdeplads. Men der har været travlt på kontorerne hos Gældsstyrelsen i Middelfart, som i sommer startede med at slå 50 stillinger op.

GÆLDSSTYRELSEN Gældsstyrelsen har hovedsæde i Middelfart. Når styrelsen er fuldt på plads, vil der være op mod 390 medarbejdere med base i Teglgårdsparken Middelfart. Derudover har Gældsstyrelsen afdelinger i Roskilde, Tønder, Ringkøbing, Thisted, Grenaa og Randers. I alt får Gældsstyrelsen cirka 1.500 ansatte.

Her var interessen så overvældende, at styrelsen valgte at fremrykke rekrutteringen af yderligere 50 stillinger. Til slut var 545 ansøgninger tikket ind hos Gældsstyrelsen.

Læs også : Udflyttede styrelser oplever medarbejderflugt: Forsøger forgæves at holde fast i ansatte

1. juli 2018 opløste skatteministeriet Skat og splittede ministeriet i syv styrelser. Et af dem er Gældsstyrelsen, som får hovedsæde i Middelfart.

- Vi var godt klar over, at Middelfart ligger et godt sted, og vi har en spændende opgave, så det har været en positiv overraskelse at modtage over 500 ansøgninger. Det havde vi ikke forventet, fortæller Ulrik Pedersen, som er underdirektør i Gældsstyrelsen, driftscenter Middelfart.

Styrelsen har indtil nu ligget i København, men får fremover bopæl på Fyn med udsigt til Lillebælt. Og de nye tilflyttere til kommunen glæder Johannes Lundsfryd (S), der er borgmester i Middelfart Kommune.

- Det er en gevinst for hele området. Ikke kun for Fyn, men også for hele Trekantområdet. Folk søger derhen, hvor der er jobs. Så vi får flere tilflyttere, der måske kan starte et familieliv her, fortæller han.

100 kvalificerede ansøgere

Johannes Lundsfryd mener, at de mange ansøgninger understreger, at udflytningen af statslige arbejdspladser sagtens kan være en succes.

- Det viser jo, at der er masser af muligheder for at lave kvalificeret arbejde i hele Danmark. Det her hamrer en pæl igennem myten om, at man ikke kan finde kvalificeret arbejde, når man kommer vest for Valby Bakke, mener Johannes Lundsfryd.

Læs også : Udflyttet styrelse tilbyder arbejdstid i toget: Vil undgå medarbejderflugt

Underdirektør Ulrik Pedersen tilføjer, at de nyligt ansatte i Gældsstyrelsen også er de mest kvalificerede til jobbet.